绛守居园池
契玉立 (Yuan)
绛邑旧名藩，牧守优鸿儒。逶迤山水中，旷达园池居。雄并历晋魏，揖让隆唐虞。世远民俗漓，讼剧古道疏。环列多馆墅，莽苍变丘墟。惨恻岁年深，牢落兵烬馀。洄涟复亭构，花萼悬堂虚。祓禊引流觞，宾筵闻鼓竽。锦香缀径溪，琅玕绕庭除。公暇寡接交，游观足清娱。缅怀前哲人，冠盖秉钧枢。遗爱勒琬琰，清风生坐隅。卉木均雨露，薮泽乐禽鱼。端来濯尘缨，咏歌登舞雩。夕阳明翠巘，秋色淡红蕖。乡关动离思，云烟隔荒芜。绣斧倦行羁，霜日烈修途。故园有松菊，盍用还菑畬。